**Informatīvais ziņojums**

Par 2017. gada 17.-18. jūlija neformālajā Eiropas Savienības Konkurētspējas un Telekomunikāciju ministru sanāksmē izskatāmajiem jautājumiem

2017. gada 17.-18. jūlijā notiks neformālā Eiropas Savienības (turpmāk – ES) Konkurētspējas un Telekomunikāciju ministru sanāksme (turpmāk – neformālā sanāksme) Igaunijā.

Neformālās sanāksmes vadošā tēma būs brīva datu plūsma Eiropā. Neformālās sanāksmes ietvaros konkurētspējas un telekomunikāciju ministri kopīgi diskutēs par brīvu datu plūsmu kā piekto brīvību un brīvas datu plūsmas lomu Eiropas datu ekonomikas attīstībā. Atsevišķās sesijās konkurētspējas ministri diskutēs par pakalpojumu vienoto tirgu, savukārt telekomunikāciju ministri diskutēs par to kā veiksmīgi ieviest 5G tīklu Eiropā. Pusdienu diskusijā ministri debatēs par datu ekonomikas nākotni Eiropā.

# I Brīva datu plūsma kā piektā brīvība (VARAM kompetences jautājums)

Dati ir kļuvuši par būtisku tautsaimniecības pieauguma, nodarbinātības uzlabošanas un sabiedrības progresa avotu. Datu analīze atvieglo procesu optimizāciju, lēmumu pieņemšanu, inovāciju, kā arī nākotnes notikumu prognozēšanu. Šai vispārējai tendencei ir milzīgs potenciāls dažādās jomās — no veselības un vides aizsardzības, pārtikas nekaitīguma, klimata un resursu efektivitātes līdz enerģētikai un viedpilsētām.

“Datu ekonomiku” raksturo ekosistēma, ko veido dažādu veidu tirgus subjekti, piemēram, ražotāji, pētnieki un infrastruktūras nodrošinātāji, kuri sadarbojas, lai dati būtu pieejami un izmantojami. Tas ļauj tirgus subjektiem izmantot šo datu sniegto vērtīgo informāciju, radot dažādas lietotnes ar lielu potenciālu uzlabot ikdienas dzīvi (piem., satiksmes vadībai, ražas optimizācijai vai veselības tālaprūpei).

ES datu ekonomikas vērtība 2014. gadā tika aplēsta EUR 257 miljardu apmērā jeb kā 1,85 % no ES IKP. 2015. gadā tā palielinājās līdz EUR 272 miljardiem jeb 1,87 % no ES IKP (ikgadējais palielinājums — 5,6 %). Tās pašas aplēses prognozē, ka gadījumā, ja datu ekonomikai laicīgi tiks radīts politiskais un tiesiskais regulējums, tās vērtība līdz 2020. gadam palielināsies līdz EUR 643 miljardiem, kas atbilst 3,17 % no vispārējā ES IKP.

Lai Eiropas uzņēmējsabiedrības, MVU un jaunuzņēmumi pilnībā izmantotu iespējas, ko sniedz dati, ir jālikvidē nepamatoti ierobežojumi brīvai datu plūsmai pāri robežām un jākliedē juridiskā nenoteiktība vairākos jautājumos. Dati jāpadara pieejami un analizējami, tam svarīgi ir nodrošināt skaidrus noteikumus par datu pieejamību, drošību un atbildību, ir nepieciešams stabils un paredzams tiesiskais regulējums datu plūsmai vienotajā tirgū. Tam ir nepieciešama koordinēta Eiropas mēroga pieeja, kuras pamatā jābūt konkrētam, caurskatāmam un augstas aizsardzības pakāpi īstenojošam ES regulējumam par personas datu un privātuma aizsardzību.

Neformālās sanāksmes pusdienu debašu laikā ministri diskutēs par brīvas datu plūsmas politikas ietekmi, veidojot Eiropas datu ekonomiku.

**Latvijas viedoklis:**

Latvija atbalsta Eiropas Komisijas un ES Padomes uzsāktās aktivitātes Eiropas datu ekonomikas īstenošanai ar mērķi atraisīt datu izmantošanu ekonomikas uzplaukumam un darbavietu radīšanai, kā arī novērstu atlikušos datu izmantošanu kavējošos tehniskos un juridiskos šķēršļus un nenoteiktību, ko rada jaunās datu tehnoloģijas.

Lai attīstītu datu ekonomiku, Latvija kopumā atbalsta pieeju, ka visi dati, kas atbilst atvērto datu principiem, ir pieejami bez maksas un ierobežojumiem.

Latvija ir uzsākusi ieviest pieeju publiskā sektora datu un pakalpojumu atvēršanai trešajām personām, pilnīgi ievērojot tiesisko regulējumu, kas attiecas uz personas datu un privātās dzīves aizsardzību ar mērķi sekmēt izaugsmi un konkurētspēju, lai radītu jaunus produktus un pakalpojumus. Datu pieejamības un izmantošanas veicināšanai ar uzņēmumiem, asociācijām un iestādēm 2016. gada 1. decembrī noslēgts Sadarbības memorands ["Par kopīgiem mērķiem un sadarbību Latvijas digitālās transformācijas procesā un datos balstītas sabiedrības un valsts attīstībā"](http://www.varam.gov.lv/in_site/tools/download.php?file=files/text/Darb_jomas/elietas//VARAM_LIKTA_Memorands_01122016.pdf)[[1]](#footnote-1). Memoranda dalībnieki ir Latvijas Informācijas un komunikācijas tehnoloģijas asociācija un VARAM, Latvijas informācijas un komunikācijas tehnoloģiju (IKT) nozares uzņēmumi, nevalstiskās organizācijas, izglītības un pētniecības iestādes.

Latvijai nacionālā līmenī prioritāte ir virzība uz datiem balstītu sabiedrību (*data driven nation*), kur iedzīvotāji un uzņēmēji lēmumus pieņem, balstoties uz datiem, tādejādi pilnveidojot publiskās pārvaldes darbības sniegumu un atklātību (caurspīdīgumu).

Veidojot kopīgu datu ekonomiku Latvija uzsver nepieciešamību vadīties pēc šādiem principiem:

* iespēja īstenot “iesniedz datus vienreiz” (*once only*) un “digitāls pēc noklusējuma” (*digital by default*) principus, ieviešot tos dzīvē;
* novērst nepamatotas datu lokalizēšanas prasības;
* pakalpojumu sniegšanā izmantot “vienas pieturas” principu;
* nepieciešamība strādāt pie datu ekonomikas uzticamības un izturētspējas (t.i., spēja izturēt, pielāgoties un ātri atgūties no spriedzes un satricinājumiem (angl. *resilience*). Ne mazāk svarīga ir kiberdrošība, digitālās prasmes un lietpratība (e-komercijas veicināšana);
* nodrošināt visām dalībvalstīm atvērtu pieeju eksperimentēšanai un izmēģināšanai, īpaši, ja šajos procesos tiek izmantoti ES budžeta līdzekļi.

Lai uzsvērtu nepieciešamību pēc koordinētas Eiropas mēroga pieejas datu izmantošanā, Latvija ir pievienojusies 16 līdzīgi domājošo valstu valdību vadītāju vēstulei ES Padomes priekšsēdētājam 2016. gada decembrī par nepieciešamību pēc likumdošanas iniciatīvas par datu brīvu plūsmu, kuras pamatā ir ES regulējums par personas datu un privātuma aizsardzību. Vēstulē uzsvērta nepieciešamība novērst nepamatotus datu lokalizācijas ierobežojumus, tirgus fragmentāciju un šķēršļus, kas kavē datu ekonomikas attīstību ES. Latvija ir pievienojusies arī 17 līdzīgi domājošo valstu šī gada 2. maija vēstulei par Digitālā vienotā tirgus vidusposma novērtējumu, mudinot Eiropas Komisiju nākt klajā ar likumdošanas priekšlikumu, lai novērstu nepamatotus ierobežojumus brīvai datu plūsmai, ņemot vērā, ka lielākā daļa pārrobežu darbību ietver digitālo komponenti, kas nedrīkst radīt juridiskus šķēršļus darījumiem pāri robežām. Īpaša uzmanība ir veltāma datu plūsmu atvērtībai tirgus nolīgumos, vienlaikus ievērojot personas datu aizsardzību, privātuma un kiberdrošības principus.

Latvija atbalsta, jo īpaši publiskajā pārvaldē, atbilstošu un drošu datu atvēršanu un pieeju, kas paredz ierobežojumus datu novietošanai pamatot saskaņā ar Līgumu par Eiropas Savienības darbību un attiecīgajiem sekundārajiem ES tiesību aktiem, lai pārbaudītu to nepieciešamību un proporcionalitāti, tiecoties sasniegt kādu no sabiedrības interešu pamatmērķiem, piemēram, sabiedrisko drošību. Vienlaikus, pēc būtības atbalstot privātā sektora datu atvēršanu, aicinām privātā sektora datu atvēršanu veicināt ar tirgus mehānismu palīdzību nevis ar regulējumu.

Lai veicinātu caurskatāmību un ekonomisko izaugsmi, ir jāatrod tādi finansēšanas modeļi, kas datu radīšanas un apstrādes (piemēram, savākšanas, izgatavošanas, reproducēšanas, izplatīšanas) izdevumus neliek finansēt ar maksas pakalpojumu palīdzību, kas ir galvenais traucēklis plašākai datu izmantošanai.

Jāapzinās, ka datu, kurus plānots izmantot augstas kvalitātes pakalpojumos, atvēršanā, nepieciešami ieguldījumi un tas radīs papildu slogu dalībvalstu budžetiem. Tāpēc ES dalībvalstīm ir nepieciešams ES finansiāls atbalsts Eiropas Komisijas iniciēto pasākumu īstenošanas nodrošināšanai.

Vienots ES regulējums par datu novietošanas nepamatotu ierobežošanu ir nepieciešams, lai sekmētu ES sarunas ar tās partneriem par tirdzniecības līgumu noslēgšanu, ņemot vērā datu un datu pakalpojumu augošo nozīmi pasaules ekonomikā un trešo valstu iespējamo attieksmi pret šo jautājumu, tādā veidā novēršot digitālo diskrimināciju.

# II Vienotais tirgus kā pakalpojums (EM kompetences jautājums)

Taisnīgs un padziļināts ES Vienotais tirgus ir viens no ES sasniegumiem, kas gandrīz 60 gadus ir palīdzējis stiprināt uzņēmēju konkurētspēju, kā arī nodrošinājis patērētājiem iespēju iegādāties plašāku pakalpojumu un preču klāstu par zemākām cenām.

Taču, lai arī cik liels progress attiecībā uz ES Vienotā tirgus īstenošanu ir panākts, ikdienā uzņēmēji un iedzīvotāji joprojām saskaras ar dažādiem administratīviem, regulatīviem un neregulatīviem šķēršļiem, kas liedz pilnībā izmantot ES Vienotā tirgus sniegtās priekšrocības. Minētie šķēršļi neveicina pakalpojumu sniedzējus attīstīt to darbību, jo īpaši pārrobežu kontekstā, ņemot vērā ar to saistītās augstās izmaksas.

Galvenais administratīvo procedūru un noteikumu mērķis ir novērst risku patērētājiem un nodrošināt vienlīdzīgas darbības iespējas uzņēmējiem. Šo procedūru un noteikumu kopums veido sabiedriskos pakalpojumus, kas nodrošina konkrētā tirgus darbību. Līdz ar to tirgus pieejamības regulēšana pēc savas būtības ir uztverama kā sabiedrisks pakalpojums.

Rezultātā šāda veida sabiedriskais pakalpojums, ko sniedz ES valstu valdības tiek daudz veiksmīgāk piedāvāts valsts piederīgajiem salīdzinājumā ar pārrobežu darbības gadījumiem. Šāds pakalpojums negatīvā izpausmes formā rezultējas ierobežotās iespējās uzņēmējiem un iedzīvotājiem, darbavietu samazinājumā un nesamērīgi augstās cenās. To var saukt par neefektivitāti un tas nozīmē, ka sabiedriskais pakalpojums nestrādā tik labi, kā tam būtu jāstrādā. Rezultātā ES Vienotais tirgus efektīva un pilnvērtīga darbība tiek kavēta un tas nevar tikt pilnībā pabeigts.

Latvijā izcilas uzņēmējdarbības vides radīšana ir viena no valdības noteiktajām tautsaimniecības attīstības prioritātēm un tiek domāts par iniciatīvām, kas veicina un uzlabo valsts iestāžu sadarbību ar uzņēmējiem. Šajā kontekstā Ekonomikas ministrija izstrādājusi Vadlīnijas par “Konsultē vispirms”[[2]](#footnote-2) principa piemērošanu valsts iestāžu darbā, kurās ietverts vienots algoritms “konsultē vispirms” principa ieviešanai valsts uzraudzībā, kā arī labās prakses piemēri. “Konsultē vispirms” principa mērķis ir uzlabot savstarpējo sadarbību starp uzņēmējiem un uzraudzības iestādēm un panākt, ka **uzņēmējiem ir skaidri saprotamas uzņēmējdarbībā piemērojamās prasības.** Attiecīgi **vadlīnijas sniedz ieteikumus uzraudzības iestādēm, kas balstās uz diviem pamatprincipiem – efektīvākās uzraudzības veidošanu un uz klientu orientētu darbību.**

**Minētās vadlīnijas papildina arī** Ministru kabinetā 2017. gada 15. jūnijā parakstītais uzraugošo iestāžu un uzņēmēju sadarbības memorands par “Konsultē vispirms” principa iedzīvināšanu, tādējādi veicinot uz klientu orientētas valsts pārvaldes veidošanu un uzņēmējdarbības vides pilnveidošanu.

Sadarbības memoranda parakstīšana apliecina kontrolējošo valsts pārvaldes iestāžu apņēmību mainīt pieeju, kādā tās sadarbojas ar uzņēmējiem, priekšplānā izvirzot konsultēšanu un komunikāciju, nevis sodīšanu. Iesāktais darbs turpinās un valsts iestādes veic “Konsultē vispirms” principu iestrādi savās stratēģijās un iekšējās kārtībās. Ekonomikas ministrija gatavo iestāžu novērtēšanas reitingu, kas katru gadu izvērtēs iestāžu progresu, ieviešot “Konsultē vispirms” principu, un sadarbībā ar Valsts administrācijas skolu izstrādā apmācību programmu uzraudzības iestāžu darbiniekiem “Konsultē vispirms” vadlīnijās ietverto nepieciešamo kompetenču attīstīšanai.

Prezidentūra rosina neformālās sanāksmes diskusijās apspriest, vai sabiedriskā pakalpojuma uzlabošana būtu atslēgelements veiksmīgai ES Vienotā tirgus funkcionēšanai; kā un kādos veidos ar jauno tehnoloģiju izmantošanas, kā arī pieejas nodrošināšanu datiem un atkārtotu to izmantošanas palīdzību varētu mainīt un uzlabot situāciju; kāda būtu dalībvalstu un Eiropas Komisijas loma šajā procesā.

**Latvijas viedoklis:**

Latvija piekrīt novērtējumam par to, ka ES Vienotais tirgus nav pilnīgs, un pastāv pietiekami daudz administratīvu, regulatīvu un neregulatīvu šķēršļu uzņēmējdarbības attīstībai pārrobežu kontekstā, jo īpaši pakalpojumu sniegšanas kontekstā, kas liedz pilnībā izmantot ES Vienotā tirgus sniegtās iespējas uzņēmējiem un iedzīvotājiem.

Latvija uzskata, ka viens no valsts pārvaldes būtības pamatiem ir kalpot saviem iedzīvotājiem un uzņēmumiem, veicināt to labklājību, izaugsmi un konkurētspēju, veidojot atbilstošu uzņēmējdarbības vidi. Svarīgi, ka šāds skatījums ir vienots un savstarpēji papildinošs nacionālo un ES līmeņa darbību kontekstā, domājot par ES Vienotā tirgus stiprināšanu.

Šajā kontekstā Latvija kopumā pozitīvi vērtē un atbalsta ES Vienotā tirgus un Digitālā vienotā tirgus stratēģijās paredzēto pasākumu kopumu un sasniegtos rezultātus, kur svarīgi saglabāt pietiekami augstu ambīciju līmeni, lai plānoto pasākumu kopums un priekšlikumu nosacījumi reāli stiprinātu uzņēmēju konkurētspēju, gan Eiropā, gan globālajā tirgū, un netiktu pieņemti pasākumi, kas mazina ES konkurētspēju.

Atzinīgi vērtējam Komisijas paveikto un tikko iznākušās iniciatīvas Atbilstības un palīdzības paketes ietvaros, kur īpašs prieks par SOLVIT rīcības plānu un Digitālās vārtejas priekšlikumiem.

Vienlaikus Latvijas ieskatā ir svarīgi panākt politikas iniciatīvu saprotamību un vienādu piemērošanu visās ES dalībvalstīs, tādejādi izvairoties no atšķirīgām interpretācijas iespējām, kas varētu negatīvi ietekmē ES Vienotā tirgus darbību.

Latvija vislielāko ieguvumu Vienotā tirgus attīstībā saskata attiecībā uz iniciatīvām pakalpojumu jomas pilnveidošanai un savstarpējās atzīšanas principa ievērošanas uzlabošanai.

Svarīgi, lai savstarpējās atzīšanas princips tiktu attīstīts un piemērots jomās, kur tas ir visvairāk nepieciešams, lai sekmētu pārrobežu darbību īstenošanu, lai novērstu šķēršļus brīvai preču un pakalpojumu apritei ES, kā arī tiešu vai netiešu diskrimināciju pēc valsts piederības.

Latvija pozitīvi raugās uz jauno tehnoloģiju izmantošanas iespējām un to piedāvātajiem risinājumiem ES valstu pārvaldes darbības uzlabošanā, kā arī atbalsta iniciatīvas, kas vērstas uz valsts pārvaldes iestāžu un uzņēmēju ciešāku sadarbību, kā arī klientu orientētas valsts pārvaldes veidošanu un uzņēmējdarbības vides pilnveidošanu.

# III 5G kā Eiropas veiksmes stāsts (SM kompetences jautājums)

Atsevišķā sesijā ES Telekomunikāciju ministri diskutēs par 5G attīstību un par dalībvalstu mācībām, kas ir gūtas pagātnē no spektra pārvaldības, ar skatu nākotnē un par soļiem, kas būtu jāveic 5G mērķu sasniegšanā. Neformālās sanāksmes ietvaros arī plānots parakstīt ministru deklarāciju par 5G *“Making 5G a success for Europe”*.

Spektrs ir viens no būtiskākajiem resursiem un arvien vairāk sektoru paļaujas uz bezvadu komunikāciju tehnoloģijām. Tas attiecīgi nozīmē, ka visiem ir nepieciešams spektrs. Nākotnes tehnoloģijas – sākot ar pašbraucošajiem transportlīdzekļiem, līdz digitālajai medicīnai – paļaujas uz radiospektra izmantošanu.

Igaunijas Prezidentūra savā diskusiju dokumentā uzsver, ka spektra vadība vairs nav tikai telesakaru sektora jautājums un ka vienotais Digitālais tirgus rada nepieciešamību pēc plaša 5G visā ES. Ja skatās uz globālo perspektīvu, tad arī citi pasaules reģioni strauji virzās uz 5G attīstīšanu un pakalpojumiem. Kamēr dažas ES dalībvalstis ir starp pasaules līderu valstīm jaunu tīklu attīstībā, tomēr tā nav tendence visā ES. Līdz ar to rodas nepieciešamība pēc konkrētām un sistemātiskām diskusijām starp dalībvalstīm šajos jautājumos.

**Latvijas viedoklis:**

Latvija atbalsta strauju 5G tehnoloģijas ieviešanu ES, kas veicinās ekonomisko izaugsmi, inovācijas, kā arī sniegs ieguldījumu informācijas sabiedrības attīstībā. Ņemot vērā arvien pieaugošo datu lietojumu, 5G tehnoloģija būs viens no risinājumiem savienojamības mērķu īstenošanai ES.

Latvija jau šobrīd strādā pie savlaicīgas radiofrekvenču spektra resursu pieejamības nodrošināšanas, ņemot vērā, ka Latvijas operatori ir izvirzījuši ambiciozus plānus un 5G tīklu izvēršanā. Vienlaikus Latvija strādā arī pie administratīvā sloga mazināšanas elektronisko sakaru tīklu izvēršanā, piemēram, plānojot iniciatīvas, lai pielāgotu publisko infrastruktūru ātrākai un lētākai elektronisko sakaru tīklu izvēršanai.

Par radiofrekvenču spektra pārvaldības koordināciju Latvija norāda, ka ES arī turpmāk pastāvēs dažādi nacionālie apstākļi. Esošais sadarbības modelis radiofrekvenču spektra pārvaldībā ES, mūsuprāt, strādā pietiekami labi. Tāpēc Latvija atbalsta līdzšinējās sadarbības modeļa turpināšanu, kas nozīmē, dalībvalstu vienošanās panākšanu par konkrētiem ar spektra pārvaldības jautājumiem, ievērojot vispasaules spektra koordinācijas nosacījumus.

Latvija atbalsta izstrādāto ministru deklarāciju, kas iezīmē turpmākos soļus tālākai 5G attīstībai.

# Latvijas delegācija:

Delegācijas vadītāji: **Jānis Eglīts**, Vides aizsardzības un reģionālās attīstības ministrijas parlamentārais sekretārs (Vides aizsardzības un reģionālās attīstības ministrijas kompetencē esošajos jautājumos);

**Edgars Tavars**, Satiksmes ministrijas parlamentārais sekretārs (Satiksmes ministrijas kompetencē esošajos jautājumos);

**Zaiga Liepiņa**, Ekonomikas ministrijas valsts sekretāra vietniece (Ekonomikas ministrijas kompetencē esošajos jautājumos).

Delegācijas dalībnieki: **Edmunds Beļskis**, Vides aizsardzības un reģionālās attīstības ministrijas valsts sekretāra vietnieks;

**Normunds Egle**, Satiksmes ministrijas nozares atašejs;

**Jānis Zakovics**, Ekonomikas ministrijas ES un ārējo ekonomisko attiecību departamenta ES preču un pakalpojumu tirgus nodaļas vadītājs.

Vides aizsardzības un  
reģionālās attīstības ministra vietā

Labklājības ministrs Jānis Reirs

Vides aizsardzības un reģionālās attīstības ministrijas  
valsts sekretārs Rinalds Muciņš

1. <http://www.varam.gov.lv/lat/lidzd/Sad_nvo/?doc=14926> [↑](#footnote-ref-1)
2. <https://www.em.gov.lv/lv/nozares_politika/nacionala_industriala_politika/uznemejdarbibas_vide_/uznemejdarbibas_vides_uzlabosana/_konsulte_vispirms_/> [↑](#footnote-ref-2)